text: Майки: Да не се ражда с остарелия метод натискане на корема - Здравеопазване - Стандарт Нюз
  Майки: Да не се ражда с остарелия метод натискане на корема
  Майки се обединиха в социалните мрежи около идеята за законови промени, както и за прекратяване на практиката за израждане с натискане на корема. Това се случва след като на 17 август родилката Ренета Томова почина в Сливенската болница след раждането на първото си дете.
  В неделя пред болницата в Сливен имаше протест, който се случва за поредна вечер. На него бяха както родителите на Ренета, така и други майки, които твърдят, че с тях се е процедирало по същия начин.
  "Отиде с радост да ражда, с усмивка. След това станаха някакви проблеми при раждането. Каза ми, че 15 човека са израждали едно дете", разказва майката на Ренета.
  "Тя ми сподели, че са я натискали с лакти и са и скачали отгоре", разказа бащата.
  Непосредствено след раждането Ренета се е оплакала на една от най-добрите си приятелки. "Каза, че се чувства като премазана от тир. Каза, че е било варварско. Изреждали са се лекари да й натискат корема. Че се е коментирало секцио, което не е направено. В крайна сметка са го извадили с форцепс", разказва Надя Дренска.
  Пред NOVA Илона Нешкова, акушер в болница "Свети Лазар", заяви, че методът с натискането е много стар, още от 19 век. "Оттогава досега медицината много се е развила", заяви тя: "Това натискане на корема няма никакъв ясен алгоритъм за изпълнение".
  Блогърът Красимира Хаджииванова апелира аутопсията на Ренета да бъде направена в друга болница: "Този метод е спорен дори в научните среди, това значи, че има проблем с него".